CELEX: 32013D0315
Language: fi
Date: 2013-06-21 00:00:00
Title: 2013/315/EU: Neuvoston päätös, annettu 21 päivänä kesäkuuta 2013 , liiallisen alijäämän olemassaolosta Unkarissa tehdyn päätöksen 2004/918/EY kumoamisesta

26.6.2013   
            
            
               FI
            
            
               Euroopan unionin virallinen lehti
            
            
               L 173/43
            
         NEUVOSTON PÄÄTÖS,
   annettu 21 päivänä kesäkuuta 2013,
   liiallisen alijäämän olemassaolosta Unkarissa tehdyn päätöksen 2004/918/EY kumoamisesta
   (2013/315/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 12 kohdan,
   ottaa huomioon Euroopan komission suosituksen,
   sekä katsoo seuraavaa:
   
               (1)
            
            
               Neuvosto päätti Euroopan yhteisön perustamissopimuksen, jäljempänä ‧EY:n perustamissopimus‧, 104 artiklan 6 kohdan mukaisesti 5 päivänä heinäkuuta 2004 tehdyllä päätöksellä 2004/918/EY (1), että Unkarin alijäämä on liiallinen ja antoi EY:n perustamissopimuksen 104 artiklan 7 kohdan mukaisen suosituksen liiallisen alijäämän tilanteen poistamiseksi vuoteen 2008 mennessä.
            
         
               (2)
            
            
               Neuvosto katsoi 18 päivänä tammikuuta 2005 EY:n perustamissopimuksen 104 artiklan 8 kohdan mukaisesti, ettei Unkari ollut toteuttanut tuloksellisia toimia neuvoston antaman suosituksen johdosta, ja antoi 8 päivänä maaliskuuta 2005 EY:n perustamissopimuksen 104 artiklan 7 kohdan mukaisen toisen suosituksen, jossa vahvistettiin vuosi 2008 määräajaksi, johon mennessä liiallinen alijäämä on korjattava. Neuvosto päätti 8 päivänä marraskuuta 2005, että Unkari oli jo toisen kerran jättänyt noudattamatta sen EY:n perustamissopimuksen 104 artiklan 7 kohdan mukaista suositusta. Sen vuoksi se antoi 10 päivänä lokakuuta 2006 Unkarille EY:n perustamissopimuksen 104 artiklan 7 kohdan mukaisen kolmannen suosituksen, jolla liiallisen alijäämän korjaamiselle asetettua määräaikaa pidennettiin vuoteen 2009. Neuvosto katsoi 7 päivänä heinäkuuta 2009, että Unkarin viranomaisten voitiin katsoa toteuttaneen tuloksellisia toimia neuvoston 10 päivänä lokakuuta 2006 antaman suosituksen johdosta, ja antoi vakavan taloudellisen taantuman vuoksi EY:n perustamissopimuksen 104 artiklan 7 kohdan mukaisen tarkistetun suosituksen, jäljempänä ‧neuvoston 7 päivänä heinäkuuta 2009 antama suositus‧, jossa korjaamiselle asetettua määräaikaa pidennettiin tällä kertaa vuoteen 2011. Komissio katsoi 27 päivänä tammikuuta 2010, että Unkari oli toteuttanut tuloksellisia toimia neuvoston 7 päivänä heinäkuuta 2009 antaman suosituksen johdosta, minkä myös neuvosto totesi 16 päivänä helmikuuta 2010 annetuissa päätelmissään, mutta varoitti huomattavista riskeistä.
            
         
               (3)
            
            
               Neuvosto päätti Euroopan unionin toiminnasta tehdyn sopimuksen, jäljempänä ‧SEUT-sopimus‧, 126 artiklan 8 kohdan määräysten mukaisesti 24 päivänä tammikuuta 2012, ettei Unkari ollut toteuttanut tuloksellisia toimia neuvoston 7 päivänä heinäkuuta 2009 antaman suosituksen johdosta mainitussa suosituksessa asetetussa määräajassa. Vaikka perussopimuksessa asetettua 3 prosentin viitearvoa suhteessa BKT:hen ei ylitetty vuonna 2011, tämä ei johtunut rakenteellisista ja kestävistä korjaustoimista vaan merkittävistä kertaluonteisista tuloista. Samanaikaisesti rakenteellisen rahoitusaseman kumulatiivinen heikkeneminen oli arviolta yli 2 prosenttia suhteessa BKT:hen vuosina 2010 ja 2011, vaikka suosituksena oli julkisen talouden kumulatiivinen parantaminen 0,5 prosenttia suhteessa BKT:hen Vaikka viranomaiset toteuttivat vuonna 2012 rakenteellisia toimenpiteitä, joiden odotettiin suurelta osin korjaavan aiemman heikkenemisen, perussopimuksessa asetettua 3 prosentin viitearvoa suhteessa BKT:hen noudatettaisiin vuonna 2012 jälleen vain johtuen kertaluontoisesta toimenpiteistä, joiden suuruus olisi lähes 1 prosenttia suhteessa BKT:hen, ja viitearvo rikkoutuisi vuonna 2013.
            
         
               (4)
            
            
               Neuvosto antoi SEUT-sopimuksen 126 artiklan 7 kohdan mukaisesti 13 päivänä maaliskuuta 2012 uuden Unkarille osoitetun suosituksen korjata liiallinen alijäämä viimeistään vuonna 2012, jäljempänä ‧neuvoston 13 päivänä maaliskuuta 2012 antama suositus‧. Unkarin viranomaisia pyydettiin toteuttamaan erityisesti seuraavat toimet: i) korjaamaan liiallinen alijäämä viimeistään vuonna 2012 uskottavalla ja kestävällä tavalla; ii) toteuttamaan vähintään ½ prosentin suuruisia julkisen talouden lisätoimia suhteessa BKT:hen, jotta vuodeksi 2012 asetettu 2,5 prosentin suhteessa BKT:hen oleva alijäämätavoite voitaisiin saavuttaa; ja iii) toteuttamaan tarvittavia rakenteellisia lisätoimenpiteitä sen varmistamiseksi, että alijäämä pysyy selvästi alle 3 prosentin kynnysarvon suhteessa BKT:hen vuonna 2013. Samalla suositettiin, että julkisen talouden velkasuhde olisi saatava mahdollisimman pian takaisin lasku-uralle, jotta edistyminen velan supistumiselle asetetun vertailuarvon noudattamiseksi olisi riittävää. Julkisen talouden sopeuttamista oli myös tuettava julkisen talouden ohjauskehykseen ehdotetuilla parannuksilla. Neuvosto asetti 13 päivän syyskuuta 2012 määräpäiväksi, johon mennessä Unkarin hallituksen on toteutettava tuloksellisia toimia. Neuvosto päätti (2)13 päivänä maaliskuuta 2012 myös keskeyttää osittain vuoden 2013 koheesiorahaston maksusitoumusmäärärahat Unkarin osalta.
            
         
               (5)
            
            
               Komissio katsoi 30 päivänä toukokuuta 2012 vuosia 2011–2015 koskevan lähestymisohjelman ja säästötoimenpiteiden tarkemman määrittelyn perusteella, että Unkari oli toteuttanut tuloksellisia toimia liiallisen alijäämän korjaamiseksi. Erityisesti julkisen talouden alijäämän odotettiin alenevan 2,5 prosenttiin suhteessa BKT:hen vuonna 2012 ja pysyvän vuonna 2013 selvästi alle perussopimuksen mukaisen 3 prosentin viitearvon suhteessa BKT:hen, kuten neuvoston 13 päivänä maaliskuuta 2012 antamassa suosituksessa oli suositeltu. Lisäksi tunnustettiin, että edistystä on tapahtunut jonkin verran myös julkisen talouden ohjauskehyksen parantamisessa, vaikka tällä alalla tapahtunutta edistystä olisi voitu kaiken kaikkiaan pitää hitaana. Tätä taustaa vasten neuvosto hyväksyi 22 päivänä kesäkuuta 2012 komission 30 päivänä toukokuuta 2012 tekemästä ehdotuksesta täytäntöönpanopäätöksen 2012/323/EU (3) koheesiorahaston maksusitoumusten Unkaria koskevan keskeyttämisen lopettamisesta.
            
         
               (6)
            
            
               Perussopimuksiin liitetyn liiallisia alijäämiä koskevasta menettelystä tehdyn pöytäkirjan 4 artiklan mukaan komissio toimittaa menettelyn täytäntöönpanoa varten tarvittavat tiedot. Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 25 päivänä toukokuuta 2009 annetun neuvoston asetuksen (EY) N:o 479/2009 (4) 3 artiklan mukaisesti jäsenvaltioiden on pöytäkirjan soveltamisen osana annettava tiedot julkisen talouden alijäämistä ja velasta sekä muista asiaan liittyvistä muuttujista kahdesti vuodessa, ennen 1 päivää huhtikuuta ja ennen 1 päivää lokakuuta.
            
         
               (7)
            
            
               Tarkastellessaan, olisiko päätös liiallisten alijäämien olemassaolosta kumottava, neuvoston on päätettävä asiasta annettujen tietojen perusteella. Liiallisen alijäämän olemassaoloa koskeva päätös olisi lisäksi kumottava ainoastaan, jos alijäämä ei komission ennusteiden mukaan ylitä ennustejaksolla 3 prosentin viitearvoa suhteessa BKT:hen.
            
         
               (8)
            
            
               Niiden tietojen perusteella, jotka komissio (Eurostat) on asetuksen (EY) N:o 479/2009 14 artiklan mukaisesti toimittanut saatuaan Unkarilta ilmoituksen ennen 1 päivää huhtikuuta 2013, sekä komission yksiköiden kevään 2013 talousennusteen ja 13 päivänä toukokuuta 2013 toteutettujen korjaavien lisätoimenpiteiden arvioinnin perusteella voidaan tehdä seuraavat päätelmät:
               
                           —
                        
                        
                           Julkisen talouden alijäämä supistui vuonna 2012 merkittävien julkisen talouden vakauttamistoimien ansiosta 1,9 prosenttiin suhteessa BKT:hen. Tämä johtui myös kertaluonteisista tuloista, joiden suuruus oli ¾ prosenttia suhteessa BKT:hen ja joihin sisältyivät muun muassa yksityisestä eläkepilarista julkiseen eläkepilariin siirrettyjä lisävaroja koskevat budjetoitua suuremmat kertaluontoiset tulot, joiden suuruus oli 0,2 prosenttia suhteessa BKT:hen. Vuoden 2012 vahvistetun talousarvion alijäämätavoite oli 2,5 prosenttia suhteessa BKT:hen, ja tämä tavoite perustui 0,5 prosentin suuruiseen kasvuun. Talousarviossa oli ylimääräinen varanto, jonka suuruus oli 1,1 prosenttia suhteessa BKT:hen, ja useita vakauttamistoimenpiteitä, erityisesti: i) tuloja kasvattavia toimenpiteitä, joiden suuruus oli noin 1¾ prosenttia suhteessa BKT:hen, mukaan lukien välillisten verojen ja sosiaaliturvamaksujen korotukset; ii) menopuolen rakenteellisia toimenpiteitä, joiden suuruus oli ¾ prosenttia suhteessa BKT:hen, kuten sosiaalietuuksien uudelleentarkastelu; ja iii) julkisen sektorin menorajoitteet, joiden suuruus oli ¼ prosenttia suhteessa BKT:hen, kuten nimellispalkkojen jäädyttäminen useimmilla aloilla. Jatkuvasti huononevien kasvunäkymien tasapainottamiseksi hallitus hyväksyi huhti- ja lokakuussa 2012 vielä kaksi korjauspakettia (joiden suuruus oli yhteensä 0,7 prosenttia suhteessa BKT:hen), joissa lähinnä tehtiin julkisen talouden instituutioiden määrärahoihin lisäleikkauksia, joista noin puolet toteutettiin. Lisäksi paikallishallinnon talouden tase parani noin 0,7 prosenttia suhteessa BKT:hen budjetoituihin suunnitelmiin verrattuna, mikä johtui lähinnä vähäisistä investoinneista.
                           Liiallista alijäämää koskevan menettelyn lokakuun 2012 seurantaraportin yhteydessä vuoden 2012 virallista alijäämätavoitetta korotettiin 2,5 prosentista 2,7 prosenttiin suhteessa BKT:hen. Keskushallinnon tuloksellisesti toteuttamat korjaustoimenpiteet, joiden suuruus oli noin 3 prosenttia suhteessa BKT:hen, ja paikallishallinnon taseen paraneminen johtivat kokonaisuudessaan loppujen lopuksi siihen, että alijäämä oli 1,9 prosenttia suhteessa BKT:hen eli 0,6 prosenttia alkuperäistä tavoitetta parempi. Budjetoidun ylimääräisen varannon aktivointi tasapainotti budjettitavoitteiden täyttymättä jäämistä, joka johtui osittain alun perin oletettua heikommista makrotaloudellisista olosuhteista.
                        
                     
                           —
                        
                        
                           Vuosia 2013–2016 lähestymisohjelmassa arvioidaan, että julkinen talouden alijäämä pysyisi 2,7 prosentissa suhteessa BKT:hen vuosina 2013 ja 2014. Komission yksiköiden kevään 2013 tulosennusteen mukaan alijäämä olisi kuitenkin 3,0 prosenttia suhteessa BKT:hen vuonna 2013 ja 3,3 prosenttia suhteessa BKT:hen vuonna 2014, mikä antaa aiheen olettaa, että liiallista alijäämää ei ole korjattu kestävällä tavalla. Komission yksiköiden kevään 2013 talousennusteen julkaisemisen jälkeen hallitus toteutti 13 päivänä toukokuuta 2013 korjaavia lisätoimenpiteitä, joiden suuruus on bruttomääräisenä ilmaistuna noin 0,3 prosenttia suhteessa BKT:hen vuonna 2013 ja 0,7 prosenttia suhteessa BKT:hen vuonna 2014. Komission yksiköiden päivitetyssä julkisen talouden arvioinnissa, jossa otetaan huomioon näiden korjaavien lisätoimenpiteiden alijäämää supistava nettovaikutus, oletetaan alijäämän olevan 2,7 prosenttia vuonna 2013 ja 2,9 prosenttia vuonna 2014. Tämän vuoksi alijäämän odotetaan pysyvän perussopimuksessa asetetun 3 prosentin viitearvon alapuolella komission yksiköiden kevään 2013 ennustejaksolla. Komission yksiköiden arvion mukaan suhdannekorjattu rahoitusasema ilman kertaluonteisia ja muita väliaikaisia toimenpiteitä on lisäksi -¾ prosenttia suhteessa BKT:hen vuonna 2013 ja -1½ prosenttia suhteessa BKT:hen vuonna 2014 eli johdonmukainen Unkarin keskipitkän aikavälin talousarviotavoitteen (-1,7 prosenttia suhteessa BKT:hen) kanssa.
                        
                     
                           —
                        
                        
                           Velkasuhde oli huipussaan lähes 82 prosenttia suhteessa BKT:hen vuonna 2010, mutta aleni 79,2 prosenttiin suhteessa BKT:hen vuonna 2012 merkittävien kertaluontoisten pääomasiirtojen ansiosta, jotka liittyivät pakollisen yksityisen eläkepilarin poistamiseen ja useisiin vakauttamistoimenpiteisiin. Lähestymisohjelman mukaan velkasuhde alenee jatkossakin, sillä sen ennustetaan alenevan 78,1 prosenttiin suhteessa BKT:hen vuonna 2013 ja 77,2 prosenttiin suhteessa BKT:hen vuonna 2014 ja jatkavan laskuaan tämänkin jälkeen. Vaikka otetaan huomioon uudet 13 päivänä toukokuuta 2013 toteutetut korjaavien toimenpiteiden vaikutukset, komissio ennustaa velkasuhteen olevan noin yhden prosenttiyksikön tätä korkeampi sekä vuonna 2013 että vuonna 2014.
                        
                     
         
               (9)
            
            
               Finanssipoliittisen ohjauksen osalta neuvosto pyysi Unkarin viranomaisia luomaan tosiasiallisesti sitovan keskipitkän aikavälin kehyksen ja laajentamaan finanssipoliittisen neuvoston analyyttista toimeksiantoa, koska sillä on veto-oikeus vuotuiseen talousarvioon. Vuosia 2012–2016 koskevan lähentymisohjelman mukaan tällä alalla on tarkoitus edistyä syksyllä 2013. Edistystä seurataan tarkasti talouspolitiikan eurooppalaisella ohjausjaksolla.
            
         
               (10)
            
            
               Unkarin olisi liiallisen alijäämän korjaustoimia seuraavasta vuodesta eli vuodesta 2013 alkaen pidettävä finanssipoliittinen virityksensä keskipitkän aikavälin talousarviotavoitteensa mukaisena, ja sen olisi siten noudatettava menojen kasvun vertailuarvoa ja edistyttävä riittävällä tavalla velkaperusteen noudattamisessa liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun asetuksen (EY) N:o 1467/97 (5) 2 artiklan 1 a kohdan mukaisesti.
            
         
               (11)
            
            
               SEUT-sopimuksen 126 artiklan 12 kohdan mukaisesti neuvoston päätös liiallisen alijäämän olemassaolosta kumotaan, kun liiallinen alijäämä kyseisessä jäsenvaltiossa on neuvoston käsityksen mukaan korjattu.
            
         
               (12)
            
            
               Neuvoston käsityksen mukaan Unkarin liiallinen alijäämä on korjattu, minkä vuoksi päätös 2004/918/EY olisi kumottava,
            
         ON HYVÄKSYNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Unkarin liiallisen alijäämän tilanne on korjattu.
   2 artikla
   Kumotaan päätös 2004/918/EY.
   3 artikla
   Tämä päätös on osoitettu Unkarille.
   
      Tehty Luxemburgissa 21 päivänä kesäkuuta 2013.
      
         
            Neuvoston puolesta
         
         
            Puheenjohtaja
         
         M. NOONAN
      
   
   
      (1)  EUVL L 389, 30.12.2004, s. 27.
   
      (2)  Neuvoston täytäntöönpanopäätös 2012/156/EU, annettu 13 päivänä maaliskuuta 2012, koheesiorahaston maksusitoumusten keskeyttämisestä Unkarin osalta 1 päivästä tammikuuta 2013 (EUVL L 78, 17.3.2012, s. 19).
   
      (3)  EUVL L 165, 25.6.2012, s. 46.
   
      (4)  EUVL L 145, 10.6.2009, s. 1.
   
      (5)  EYVL L 209, 2.8.1997, s. 6.